പ്രഥമ കൊഴക്കോടന് പുരസ്കാരം വി.ടി മുരളിക്ക് കോഴിക്കോട്: പ്രഥമ കൊഴക്കോടന് പുരസ്കാരം വി.ടി മുരളിക്ക് സമര്പ്പിച്ചു. കലാ സാംസ്കാരിക രംഗത്തെ സവിശേഷ വ്യക്തിത്വങ്ങളെ ആദരിക്കുന്നതിനായി കൊഴക്കോടന് സാംസ്കാരിക വേദി ഏര്പ്പെടുത്തിയ പ്രഥമ പുരസ്കാരം പിന്നണി ഗായകന് വി ടി മുരളിക്ക് സമര്പ്പിച്ചു. 5001 രൂപയും, ശില്പവും, പ്രശസ്തി പത്രവും അടങ്ങുന്നതാണ് പുരസ്കാരം. വയലാര് ദിനത്തില് ചക്കിട്ടപാറ സന്തോഷ് ലൈബ്രറിയും, കൊഴക്കോടന് സാംസ്കാരികവേദിയും സംയുക്തമായി ചക്കിട്ടപാറയില് സംഘടിപ്പിച്ച പരിപാടിയില് വെച്ച് എഴുത്തുകാരന് വി.ആര്. സുധീഷാണ് പുരസ്കാരം സമര്പ്പിച്ചത്. ഗ്രാമപഞ്ചായത്ത് പ്രസിഡന്റ് കെ. സുനില് അദ്ധ്യക്ഷത വഹിച്ചു. ചലച്ചിത്ര സംവിധായകന് എ.ജി രാജന്, നടന് കനവ് സുരേഷ്, ബിനു കളേഴ്സ് എന്നിവരെ ചടങ്ങില് ആദരിച്ചു. പഞ്ചായത്ത് വൈസ് പ്രസിഡന്റ് ചിപ്പി മനോജ്, കെ.എം. അജീഷ്, ശിവദാസന് ചെമ്ബ്ര, വിനോദ് കൊഴക്കോടന് എന്നിവര് സംസാരിച്ചു. തുടര്ന്ന് വയലാര് ഗാനങ്ങള് കോര്ത്തിണക്കി അവതരിപ്പിച്ച ഗാനസന്ധ്യയും അരങ്ങേറി.